KIRJALLINEN KYSYMYS E-0311/00 esittäjä(t): Marietta Giannakou-Koutsikou (PPE-DE) komissiolle. Naisten pahoinpitelyn torjuntaan tähtäävät lainsäädäntätoimet.



Virallinen lehti nro 374 E , 28/12/2000 s. 0055 - 0056



KIRJALLINEN KYSYMYS E-0311/00 esittäjä(t): Marietta Giannakou-Koutsikou (PPE-DE) komissiolle (11. helmikuuta 2000) Aihe: Naisten pahoinpitelyn torjuntaan tähtäävät lainsäädäntätoimet Äskettäin tehty tutkimus osoitti, että Euroopan unionissa väkivallan uhreiksi joutuvista 98 prosenttia on naisia, ja yksi viidestä naisesta on joutunut puolisonsa ruumiillisen väkivallan kohteeksi. On arvioitu, että perheympäristössä tai sen ulkopuolella fyysisen, seksuaalisen tai henkisen väkivallan uhreiksi joutuvien naisten määrä on julkisuudessa esitettyä paljon suurempi johtuen ymmärrettävistä sosiaaliturvaan liittyvistä syistä tai jopa pelottelusta. Tämä kysymys edellyttää päättäväisiä toimia tapauksissa, joissa voimassa olevassa lainsäädännössä on aukkoja, ja niiden valtioiden suhteen, joissa lainsäädäntö luo naisiin kohdistuvaa väkivaltaa sietävät olosuhteet. Aikooko komissio tehdä ehdotuksia 1. vahvistaakseen lakeja, jotka suojelevat naisia heihin kohdistuvalta fyysiseltä, seksuaaliselta ja henkiseltä väkivallalta? 2. tukeakseen sosiaaliturvaohjelmia perustamalla erityisiä keskuksia, lisätäkseen julkista tietoisuutta tästä kysymyksestä ja yleistä tiedottamista, jotta väkivaltatapauksista viranomaisille ilmoittaminen helpottuisi? António Vitorinon komission puolesta antama vastaus (14. huhtikuuta 2000) Komissio on arvoisan parlamentin jäsenen tavoin huolissaan naisten pahoinpitelystä. Ensisijaisesti on jäsenvaltioiden vastuulla säätää lakeja, jotka suojelevat naisia pahoinpitelyn kaikilta muodoilta. Komissio noudattaa tässä asiassa toissijaisuusperiaatetta, mutta on kuitenkin kiinnittänyt paljon huomiota tähän ongelmaan yhteisön tasolla. Se on erityisesti järjestänyt naisiin kohdistuvan väkivaltan vastaisen kampanjan, joka päättyy toukokuussa 2000 Lissabonissa pidettävään konferenssiin. Kampanjaan on osallistunut lukuisia organisaatioita, jotka taistelevat väkivaltaa vastaan. Mitä tulee naisilla käytävään kauppaan ja lasten seksuaaliseen hyväksikäyttöön, mukaan lukien Internetissä välitettävä lapsipornografia, komissio aikoo laatia yksityiskohtaiset ehdotukset jäsenvaltioiden rikoslakien lähentämiseksi. Komissio ehdottaa muun muassa väliaikaisten oleskelulupien myöntämistä uhreille, jotka ovat valmiita todistamaan tuomioistuimen edessä. Ehdotusten yhtenä tavoitteena on vahvistaa lainsäädäntöä Euroopan tasolla naisten suojelemiseksi pahoinpitelyltä ja ihmisoikeuksien rikkomiselta, joihin ihmiskauppa ja seksuaalinen hyväksikäyttö ovat rinnastettavissa. Komissio hallinnoi lisäksi Daphne-ohjelmaa, jolla taistellaan kaikkia naisiin ja lapsiin kohdistuvan väkivallan muotoja vastaan, sekä STOP-ohjelmaa, jolla taistellaan ihmiskauppaa ja lasten seksuaalista hyväksikäyttöä vastaan. Komission tarkoituksena on perustaa näiden ohjelmien puitteissa koko yhteisön kattavia verkostoja, jotka muodostuvat sekä julkisista että yksityisistä väkivallan vastaiseen taisteluun osallistuvista organisaatioista. Tavoitteena on edistää tietojen ja parhaiden käytänteiden vaihtoa alalla. Vaikka komissio ei voikaan itse osallistua naisten turvaksi perustettavien keskusten perustamiskustannuksiin (näistä kustannuksista vastaavat jäsenvaltiot), voi se Daphne- ja STOP-ohjelmien avulla lisätä osaltaan yleistä tietoisuutta ja jakaa tietoa. Komissio pyrkii tällä tavoin rohkaisemaan pahoinpitelyn uhreja ottamaan yhteyttä viranomaisiin.